Afrikaanse sanger, gesin ontsenu ná gepoogde inbraakElvis en Chirése (Foto: Maroela Media) Elvis Blue en sy gesin is “geruk” nadat inbrekers vroeg Dinsdagoggend toegang tot ŉ vakansiehuis in Ballito in KwaZulu-Natal, waar hy en sy gesin tuisgaan vir ŉ kort vakansie, probeer verkry het. Die sanger se agent, Kona Brown, het dié voorval aan Maroela Media bevestig. Elvis is met vakansie saam met sy vrou, Chirése, en kinders, Lila (6) en Jua (3), ná 27 agtereenvolgende optredes. Volgens Brown het Elvis omstreeks 04:00 Dinsdagoggend wakker geskrik van ŉ geraas in die onderste verdieping van die huis. “Hy het skielik wakker geskrik, en was nog deur die slaap. Toe hy egter van die bed opstaan, kon hy sien hoe ŉ man die veiligheidshek probeer oopbreek. Daar was ook nog twee ander mans wat op die uitkyk was om seker te maak niemand sien hulle nie,” het sy gesê. Chirése het glo ook van die bed opgestaan toe sy ook van die beweging wakker geword het. “Hulle het albei op die inbrekers begin skree en vir hulle gesê om te skoert. Dit het egter gelyk of hulle net vinniger toegang probeer verkry en hulle nie gesteur het aan die gille nie. “Elvis het toe sy selfoon gegryp en die polisie gebel. Hulle was goddank binne sewe minute daar.” Die inbrekers het waarskynlik te voet met die strand af gevlug. Niemand is nog vasgetrek nie. Brown sê ook die gesin is almal ongedeerd, hoewel hulle ontsenu is. “Hulle gaan darem nie hulle vakansie kortknip nie, want hy het dit ongelooflik nodig om te rus. Hulle is nou op soek na ŉ hotel of ander veiliger vakansieverblyf.”